Diari Oficial de la Generalitat Valenciana


Sumari del DOGV 9840, del 02-05-2024 (2024/3735)

RESOLUCIÓ de 25 d'abril de 2024, de la Direcció General d'Ordenació Educativa i Política Lingüística, per la qual es dona publicitat al Pla de formació del personal examinador de les proves de la Junta Qualificadora de Coneixements de Valencià per a l'any 2024 i s'establix el procediment que regula l'acreditació d'este personal.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9840

Data del DOGV
:   02-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3735


Data del document
:   25-04-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * examen
    * llengua oficial

RESOLUCIÓ de 25 d'abril de 2024, de la Direcció General d'Ordenació Educativa i Política Lingüística, per la qual es dona publicitat al Pla de formació del personal examinador de les proves de la Junta Qualificadora de Coneixements de Valencià per a l'any 2024 i s'establix el procediment que regula l'acreditació d'este personal. [2024/3735]  
El Decret 128/2016, de 7 d'octubre, del Consell de la Generalitat Valenciana, pel qual es regula la Junta Qualificadora de Coneixements de Valencià (en endavant, JQCV), assenyala en l'article 1 que la conselleria competent en matèria de política lingüística i gestió del multilingüisme té com a funció registrar, expedir, homologar i validar els certificats oficials administratius de coneixements de valencià, així com organitzar les proves per a obtindre'ls.  
L'Orde 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la JQCV, el personal examinador i l'homologació i la validació d'altres títols i certificats, establix, en l'article 2, que correspon a la direcció general amb competències en matèria de política lingüística i gestió del multilingüisme establir la formació i l'especialització del personal examinador.  
  
L'article 3 de l'orde esmentada establix que l'òrgan competent ha de vetlar perquè les proves siguen adequades a la funció social que complixen, d'acord amb la realitat sociolingüística valenciana, els criteris pedagògics, els avanços de la lingüística, l'evolució del sistema educatiu, la normativa de l'Acadèmia Valenciana de la Llengua, els criteris lingüístics d'aplicació a l'Administració de la Generalitat i els seus ens instrumentals, i els criteris d'avaluació que emanen del Marc europeu comú de referència per a les llengües (MECRL).  
  
El capítol IV regula els requisits, l'acreditació i la formació dels examinadors i les examinadores, i el punt 4 de l'article 14 preveu que es done publicitat, mitjançant una resolució, al pla de formació del personal examinador aprovat anualment pel Ple de la JQCV.  
  
L'adaptació al MERCL, tant en el contingut com en l'elaboració de propostes d'examen, de les proves de certificat de nivell de valencià que organitza anualment la Junta Qualificadora de Coneixements de Valencià va començar amb el Pla de formació del personal examinador l'any 2017.  
La necessitat de poder disposar cada vegada de més personal que conega el MERCL, i de poder actuar de forma més coordinada i objectiva, ens obliga a continuar cada any la formació dels examinadors i examinadores que col·laboren habitualment en les proves de la JQCV.  
En la reunió del Ple de la JQCV del dia 10 d'abril de 2024 es va adoptar l'acord d'aprovar el Pla de formació del personal examinador de les proves de la JQCV per a l'any 2024 i el procediment que regula l'acreditació d'este personal.  
En virtut de l'acord esmentat, i de conformitat amb les competències que té atribuïdes la Direcció General d'Ordenació Educativa i Política Lingüística pel Decret 136/2023, de 10 d'agost, del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, resolc:  
  
Primer. Publicitat del Pla  
Donar publicitat al Pla de formació del personal examinador de les proves de la JQCV per a l'any 2024.  
  
Segon. Objectius del Pla  
L'article 14 de l'Orde 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la JQCV, el personal examinador i l'homologació i la validació d'altres títols i certificats, proposa els objectius següents:  
a) Conéixer els plantejaments generals del MECRL, les novetats del Volum complementari del MERCL (2020) i els nivells de referència.  
b) Familiaritzar-se amb el contingut i el format de les proves de la JQCV.  
c) Conéixer els protocols d'administració de les proves escrites i orals de la JQCV.  
d) Conéixer els criteris d'avaluació de les àrees de cada nivell de les proves de la JQCV.  
A més a més, este pla vol aconseguir que les persones que actuen directament en l'avaluació de les proves es familiaritzen amb les rúbriques d'avaluació, tant de l'àrea d'expressió i interacció orals com de l'àrea d'expressió i interacció escrites, de cada nivell de les proves de la JQCV.  
  
Tercer. Actuacions del Pla  
A partir de la classificació dels cursos que recull l'article 14 de l'Orde 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la JQCV, el personal examinador i l'homologació i la validació d'altres títols i certificats, es distribuïxen els cursos de la manera següent:  
1. Persones directament implicades en l'avaluació de l'àrea d'expressió i interacció orals:  
a) Curs d'acreditació d'examinadors i examinadores de la JQCV dels nivells A1 i A2 per a les àrees orals.  
b) Curs d'acreditació d'examinadors i examinadores de la JQCV dels nivells B1 i B2 per a les àrees orals.  
c) Curs d'acreditació d'examinadors i examinadores de la JQCV dels nivells C1 i C2 per a les àrees orals.  
d) Altres cursos d'actualització.  
2. Persones directament implicades en l'administració de la prova: curs d'organització de les proves en els diferents nivells.  
3. Persones directament implicades en l'avaluació de l'àrea d'expressió i interacció escrites: formació per al personal avaluador d'estes àrees.  
  
  
Quart. Procediment d'acreditació dels examinadors i les examinadores  
  
1. L'article 13 de l'Orde 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la JQCV, el personal examinador i l'homologació i la validació d'altres títols i certificats, especifica l'acreditació dels examinadors i les examinadores que col·laboraran amb la JQCV.  
2. La realització dels cursos permet obtindre l'acreditació com a examinador o examinadora de la JQCV per a totes les convocatòries en què participe.  
3. Per a estar acreditat com a examinador o examinadora d'un nivell de certificat cal haver assistit a tot el curs de formació corresponent.  
  
4. L'examinador o l'examinadora serà acreditat mitjançant un codi que l'identificarà en la base de dades de la JQCV, segons el punt 2 de l'article 13 de l'Ordre 7/2017. Este codi permetrà acreditar la seua tasca com a examinador o examinadora en totes les convocatòries en què participe.  
5. La validesa de l'acreditació anirà lligada a la vigència dels criteris d'avaluació de les proves, sense perjuí que en el futur puga regular-se l'actualització de l'acreditació.  
6. El fet d'obtindre l'acreditació no suposa la convocatòria automàtica de la persona acreditada, ja que la quantitat de persones convocades estarà determinada per les necessitats de cada convocatòria.  
  
7. Tot això sense perjuí del que puga determinar el Ple de la JQCV per a cada convocatòria.  
  
Quint. Estructura de les accions formatives  
1. Els cursos per a les persones directament implicades en l'avaluació de l'àrea d'expressió i interacció orals tindran una duració determinada.  
2. Els cursos per a les persones directament implicades en l'administració de la prova no tindran una duració determinada.  
3. Els cursos per a les persones directament implicades en l'avaluació de l'àrea d'expressió i interacció escrites podran tindre una duració determinada.  
4. Els cursos podran organitzar-se en dies consecutius o no consecutius.  
  
Sext. Temporalització del Pla  
1. Nivells B1 i B2: accions formatives de cada nivell, de l'àrea d'expressió i interacció orals, de les proves de la JQCV.  
2. Nivells C1 i C2: accions formatives de cada nivell, de l'àrea d'expressió i interacció orals, de les proves de la JQCV.  
3. Accions formatives de l'àrea d'expressió i interacció escrites de les proves de la JQCV.  
4. En el mes de juliol s'organitzaran accions formatives per als diferents nivells dins dels cursos d'estiu que organitza la Direcció General d'Ordenació Educativa i Política Lingüística.  
5. Les necessitats que l'organització de la JQCV puga detectar poden fer variar esta oferta i canviar-ne la temporalització.  
  
Sèptim. Requisits i destinataris del Pla  
1. L'article 12 de l'Orde 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la JQCV, el personal examinador i l'homologació i la validació d'altres títols i certificats, indica els requisits que han de complir les persones que actuen en les proves de certificació de nivell de la JQCV.  
  
2. Les accions formatives encaminades a l'avaluació de l'àrea d'expressió i interacció orals i escrites s'adrecen exclusivament a les persones que complixen els requisits indicats en el punt anterior.  
3. Les accions formatives per als administradors i les administradores de la prova s'adrecen a les persones que siguen empleades públiques.  
  
  
Octau. Matriculació en el Pla  
1. S'informarà de les accions formatives en el web de la JQCV: http://www.jqcv.gva.es/va/personal-examinador.  
2. Les persones que ocupen les secretaries de les diverses comissions examinadores, o els responsables de l'organització de les proves en les diferents seus, poden convocar les persones que consideren necessàries per a les accions formatives oferides, sempre que complisquen els requisits indicats en el punt 1 de l'apartat sèptim d'esta resolució.  
  
3. La matriculació en les accions formatives es farà únicament de manera telemàtica.  
  
Nové. Avaluació del Pla  
El Servei de Formació i Acreditació, en acabar l'acció formativa corresponent, presentarà un informe de les diferents accions realitzades.  
  
Esta documentació formarà part de l'informe que es presentarà al Ple de la JQCV perquè el valore abans d'aprovar el pla de formació de l'any següent.  
  
València, 25 d'abril de 2024.- El director general d'Ordenació Educativa i Política Lingüística: Ignacio Martínez Arrúe.